  Виталий Пронин Грак ёросысь Котловка гуртын уло пӧртэм выжыысь Яг бабушъёс.Кылем арня пумын шаерысьтымы туризмез азинтонъя кенеш нырысетӥ заседанизэ ортчытӥз. Люкаськемъёс пусйизы: Удмуртиын туризмез ӝутон бордын трос ужано на. Сибирь трактэз, Удмурт Тол бабайлэсь резиденцизэ калык тодэ ини, но со ичи, республикалэн луонлыкъёсыз бадӟымесь.Туризмез азинтонъя кенешлэсь нырысетӥ пумиськонзэ усьтӥз Правительстволэн Тӧроезлэн воштӥсез Николай Мусалимов.Республикаямы туризмез азинтонъя 2012-тӥ-2018-тӥ аръёслы кутэмын нимысьтыз  программа. Со юрттоз та ужез  городъёсын но ёросъёсын радъяны но паськытатыны. Удмуртиысь туризмъя, спортъя но мугорез кыдатон культурая министр Игорь Краснов пусъе: шаермылэн луонлыкъёсыз паськытэсь. Татын инкуазен, культураен, спортэн, пӧйшуранэн, сям-йылолъёсын герӟаськем шутэтсконэз радъяны луоно.- Туризмъя комплексмы бадӟым: дорамы вуисьёсты  интыяны быгатӥськом ог 150 кунокуаосы, санаторийёсы, шутэтскон базаосы. Удмуртиын 2 сюрслэсь ятыр историяя но культурая памятникъёс, 32 музей, 1 национальной парк, 2 заповедник, 4 спорткомплекс, 283 инкуазь памятник. Соин ик асьмелы луонлыкъёс кылдытоно ваньзэ сое уже кутыны, барыш поттыны. Дорамы пӧртэм фестивальёс, ӵошатсконъёс, выставкаос радъясько. Эскеронъёс возьмато: Удмуртия Россиын но кунгож сьӧрын улӥсьёслы тунсыко. Соин ик тыршоно, мармы вань, сое азинтыны но  вӧзаз выль маршрутъёс кылдытыны. Та удыслы республикалэн бюджетысьтыз 70 миллион манет висъямын луоз, озьы ик туриндустрие ужбергатӥсьёсты кыском.  Муниципал кылдытэтъёслэн кивалтӥсьёссы та ужпумъя асьсэлэсь ӵектонъёссэс мед вералозы. Туризмез азинтонъя проектъёсты эскером конкурс амалэн, котькудӥзлэн маке выльзэ, тунсыкозэ малпаны луонлыкез вань, - шуиз Игорь Краснов.Министр верамъя, программа ӟеч ужа, шуыны луоз, арлы быдэ туризмъя объектъёсы 5-10 процентлы тросгес калык ветлыны кутскиз ке, республикамы мукет улосъёсын вожвылъяськыны быгатӥз ке. Валамон ини, тае малпан-радъян понна кадръёс будэтоно, та удысын ужасьёслэсь тодон-валанзэс йылэтоно.* * *Шаркан ёросысь Титово гуртэз табере Удмуртилэн палэназ но ӟеч тодо. Ӵапак татын интыяськемын Удмурт Тол бабайлэн но Лымы ныллэн резиденцизы. Татчы котькуд толалтэ вуыны тыршо шаерысьтымы пиналъёс но кунгож сьӧрысь куноос.  2009-тӥ арын та  бадӟым ужез ныпъяку, сое радъясьёс ӧз но малпалэ вал, дыр, выжыкыл сокем пайдаё но тунсыко луоз шуыса. «Тол бабай дорын куноын» проектлэн кивалтӥсез Валентина Ложкина верамъя, Титово гурт ас вакытаз усто улӥз, колхоз узыр вал. Нош бӧрысь, мукет гуртъёсын сямен ик, адямиос ужтэк кылизы. Иське, Тол бабай соослы юрттӥз.- Кылем арын гинэ та проектэ пыриськиз 100 пала адями: кин ке пыжиське, мукетыз куно пумита, куинетӥез киужъёс лэсьтэ. Озьы Шарканлэн но данэз будэ, адямиослы но умой. Та проект шаерамы улћсьёслы чакламын вал, но дорамы Костромаысь, Челябинскысь, Москваысь, Санкт-Петербургысь группаос вуылӥзы ини, Италиысь, Испаниысь туристъёс кожазы. Толалтэ котькуд нуналлы 10-12 группа заявка лэсьтэ. Веранэз ӧвӧл ини гожтэтъёс сярысь, соос мешокъёсын вуо. Ми огинтыямы ум сылӥське. Туэ чакламы Тол бабайлэн резиденциез доры ик  гуръёс пуктылыны, отын перепеч, табань пыжомы. Нылпиослы радъяломы гурт зоопарк. Городысь тэшкылиос курегъёсты, атасъёсты, ӟазегъёсты но мукет гурт животъёсты сюдыны быгатозы. Азьланяз малпаськомы Шарканэ эшшо одӥг дворец пуктыны. Солы  инты но учкимы ини, малпасько, кыкетӥез Удмурт Тол бабай уз люкеты, - шуэ Валентина Павловна.Шарканысь Тол бабай пыд йылаз йыг-йыг сылэ ни ке, Грак ёросысь Котловка гуртысь Яг бабуш али дышетске куно пумитаны. Но пусйыны кулэ, солэн туж усто пӧрме ини.Дас нунал талэсь азьло гинэ та гуртын усьтӥськиз Баба Ягалэн резиденциез. Татын зэмзэ но курег пыдъёс вылын сылэ выжыкылысь песяйлэн юртэз. Грак ёросысь культура юртысь методист Надежда Лебедева верамъя, та проект азьвылгес чакламын ни вал. Мугез но инмысь басьтэмын ӧвӧл. Котловка гурт дортӥ ик бызе Яга шур, нош вӧзаз ик пужым нюлэс (мукет сямен - яг). Озьыен, киыз но пыдыз татчы Яг бабушлы корка пуктыны.- Пересьёслэн верамзыя, татын вашкала дыръя зэмзэ но песяй улэм. Со адямиосты турын-куаръёсын эмъяллям. Ваньзэ тае лыдэ басьтыса, ӟуч культурая центрысь усточи Валерий Ремизов усьтыны чаклаз Ягалэсь резиденцизэ. Трос юрттӥз Грак ёрос администрациысь культурая управленилэн кивалтӥсез Юрий Данилов. Табере тани вань мылкыд карисьёсты пумитаны быгатӥськом. Нюлэс кушын Яг бабушлэн кык коркаез, соос зэмзэ но, выжыкылын сямен ик, нюлэслы мышкын, нош лыктӥсьлы ымнырын бергало. Татын ик куно пумитаны, кырӟаны-эктыны сцена вань,  Грак ёросын уно аръёс ӵоже тупаса уло ӟучъёс, удмуртъёс, поръёс, чувашъёс но крашинъёс. Соин ик милям валтӥсь бабушмы ӟуч. Но солы юртто удмурт, бигер, пор, чуваш но крашин Баба Ягаос, - шуэ Надежда Геннадьевна.Котловка гуртын улӥсьёс Яг бабушлы оско: туристъёс татчы кыстӥськозы но, таиз проект, Тол бабайлэн резиденциез сямен ик, гуртлы но ёрослы пайда ваёз. Матысь дыре татчы пуктыны чаклало сиськон, изён  интыос, мунчо.Галина Семёнова Теги: ВалерийРемизов Грак ИгорьКраснов Котловка НиколайМусалимов Шаркан ЮрийДанилов Ягбабуш  